text: El 'Gegant Pau' protagonitza un dia Mundial de les Persones Refugiades destinat als infants | Ràdio Sabadell
  El 'Gegant Pau' protagonitza un dia Mundial de les Persones Refugiades destinat…
  20.06.2021 13:50 Aleix Graell
  Un centenar de persones participen en l'espectacle 'La menuda i en Pau el Gegant' del programa del Dia Mundial de les Persones Refugiades. El programa, que es desenvolupa entre el 10 i el 22 de juny, va programar ahir al migdia a l'amfiteatre de l'Espai Cultura un muntatge teatral destinat als més menuts per explicar la solidaritat. Una matinal que ha comptat també amb una exposició organitzada per entitats com la Federació d'Associacions de l'Àfrica Negra de Sabadell o La Lliga dels Drets dels Pobles. A més, d'altres espais com la Creu Roja o Refugees Welcome eren presents a l'espai per promoure els valors de la solidaritat i explicar la realitat de les persones refugiades i en situació d'asil a la ciutat de Sabadell perquè no 'se les utilitzi per crear odi' com ha apuntat la tinenta d'alcaldessa Marta Morell.
  "Aquest any hem fet l'espectacle infantil, però no vol dir que no ens adrecem a tothom, per això avui hem muntat una carpa de la regidoria per explicar tot el que fem" ha dit Morell.
  En aquesta ocasió, la companyia Pengim, Penjam ha estat l'encarregada de presentar l'espectacle 'La menuda i en Pau el Gegant' amb un èxit de públic, sobretot familiar que malgrat que el temps es va acostar a l'espai dels jardinets. Mercè Alemany, membre de la companyia, explica que la voluntat era fer una història per transmetre la solidaritat com a valor.
  "Què podem fer nosaltres? Les situacions son les que son, però malauradament de refugiats i ara amb el canvi climàtic s'escapa de les nostres mans. Tens la sort de viure aquí, aprofita-ho i sigues amable i amorós amb tothom. Per això llencem la idea que tots som persones i juntes tenim la força d'un gegant".
  Després d'aquest cap de setmana, les activitats relacionades amb el Dia Mundial de Les Persones Refugiades segueixen demà amb una tertúlia sobre la situació de l'asil en temps de la Covid amb professionals i persones sol·licitants.